*Projekts*

**Publisko iepirkumu elektronisko izziņu un publisko elektronisko iepirkumu noteikumi**

*Izdoti saskaņā ar Publisko iepirkumu likuma*

*9. panta divdesmit otrās daļas 1., 2. un 3.punktu,*

*17.panta divpadsmito daļu,*

*42.panta astoto un trīspadsmito daļu un*

*Sabiedrisko pakalpojumu sniedzēju iepirkumu likuma*

*48.panta trešo un četrpadsmito daļu*

**1. Vispārīgie jautājumi**

1. Noteikumi nosaka:

1.1. informācijas sistēmu, kurā saskaņā ar Publisko iepirkumu likuma 9.panta devītās daļas 1.punktu un 42.panta devīto daļu un Sabiedrisko pakalpojumu sniedzēju iepirkumu likuma 48.panta trīspadsmito daļu iegūstama informācija, lai pārbaudītu, vai pretendents nav izslēdzams no dalības iepirkumā, kā arī vai kandidāts vai pretendents nav izslēdzams no dalības iepirkuma procedūrā;

1.2. Publisko iepirkumu likuma 9.panta devītās daļas 1.punktā un 42.panta devītās daļas 1.punktā un Sabiedrisko pakalpojumu sniedzēju iepirkumu likuma 48.panta trīspadsmitās daļas 1.punktā minētās pārbaudāmās informācijas apstrādes mērķi un apjomu;

1.3. tos Latvijas Administratīvo pārkāpumu kodeksa, Krimināllikuma un citu likumu pantus, kuri atbilst Publisko iepirkumu likuma 42.panta pirmajā un otrās daļas 2.punktā, kā arī Sabiedrisko pakalpojumu sniedzēju iepirkumu likuma 48.panta pirmajā un otrās daļas 2.punktā noteiktajiem kandidātu un pretendentu izslēgšanas gadījumiem un par kuros paredzētajiem pārkāpumiem un noziedzīgajiem nodarījumiem veicama pārbaude šo noteikumu 1.1.punktā minētajā sistēmā;

1.4. kārtību, kādā šo noteikumu 1.1.punktā minētā sistēma saņem un apstrādā informāciju no šo noteikumu 15.punktā minēto iestāžu uzturētajām informācijas sistēmām (reģistriem);

1.5. centralizēti iepērkamo preču un pakalpojumu grupas (13.pielikums) un centralizēto iepirkumu institūciju sniegto pakalpojumu izmantošanas nosacījumus;

1.7. prasības un standartus informācijas sistēmām, kas tiek izmantotas elektroniskai iepirkumu rīkošanai ar pieteikumu vai piedāvājumu elektronisku iesniegšanu;

1.8. e-iepirkumu sistēmas uzturēšanas un izmantošanas kārtību.

2. Noteikumos lietoti šādi termini:

2.1. e-iepirkumu sistēma – Valsts reģionālās attīstības aģentūras (turpmāk – aģentūra) pārziņā esoša valsts informācijas sistēma, kas atrodas tīmekļa vietnē [www.eis.gov.lv](http://www.eis.gov.lv) un sastāv no e-izziņu, e-pasūtījumu, e-konkursu un e-izsoļu apakšsistēmām;

2.2. e-iepirkumu sistēmas dalībnieks – e-iepirkumu sistēmā reģistrēts pasūtītājs, sabiedrisko pakalpojumu sniedzējs vai piegādātājs, kuram ir pilnvarotais administrators, e-iepirkumu sistēmas lietotāji un reģistrēti identifikācijas rīki;

2.3. pilnvarotais administrators – e-iepirkumu sistēmas dalībnieka darbinieks, kas e-iepirkumu sistēmas dalībnieka vārdā rīkojas e-iepirkumu sistēmā, izveido un aktivizē e-iepirkumu sistēmas apakšsistēmu lietotājus, kā arī veic citas e-iepirkumu sistēmas piekļuves vietu noteikumos paredzētās darbības;

2.4. piekļuves vieta – tīmeklī uzturēta saskarne, kas nodrošina piekļuvi e-iepirkumu sistēmas apakšsistēmu funkcionalitātei;

2.5. piekļuves vietas lietošanas noteikumi – e-iepirkumu sistēmas uzturētāja izstrādāti sistēmas lietošanas noteikumi;

2.6. e-izziņu apakšsistēma – e-iepirkumu sistēmas apakšsistēma, kurā, izmantojot valsts informāciju sistēmu savietotāju, tiek apkopotas ziņas no reģistriem;

2.7. e-izziņa – elektroniskā izziņa, kurā elektroniskā veidā apkopota reģistros pieejamā informācija, lai pārbaudītu kandidāta vai pretendenta atbilstību [Publisko iepirkumu likuma](http://likumi.lv/ta/id/133536-publisko-iepirkumu-likums) 9.panta astotās daļas un 42.panta pirmās daļas un otrās daļas 2.punkta, kā arī Sabiedrisko pakalpojumu sniedzēju iepirkumu likuma 48.panta pirmās daļas un otrās daļas 2.punkta prasībām;

2.8. reģistrs – informācijas sistēma, kurā apstrādāto informāciju izmanto e-izziņu sagatavošanai atbilstoši [Publisko iepirkumu likumā](http://likumi.lv/ta/id/133536-publisko-iepirkumu-likums) noteiktajam mērķim;

2.9. e-izziņas pieprasītājs – pasūtītājs vai sabiedrisko pakalpojumu sniedzējs, kas iepirkuma procedūras ietvaros iegūst informāciju par pretendentiem vai piegādātājs, kas iegūst informāciju par sevi;

2.10. e-izziņu apakšsistēmas lietotājs – e-iepirkumu sistēmas dalībnieka darbinieks, kurš e-izziņas pieprasītāja vārdā pieprasa un saņem e-izziņas;

2.11. e-izziņu saņemšanas infrastruktūra – šo noteikumu 2.6.apakšpunktā norādītajā apakšsistēmā un 10.punktā minētajā piekļuves vietā izmantoto tehnoloģisko risinājumu kopums, kas nodrošina e-izziņu saņemšanu;

2.12. pārbaudāmā persona – persona, par kuru ir pieprasītas ziņas no reģistriem;

2.13. e-pasūtījumu apakšsistēma – e-iepirkumu sistēmas apakšsistēma, kas pasūtītājiem un sabiedrisko pakalpojumu sniedzējiem nodrošina centralizētu elektronisku e-pasūtījumu apakšsistēmā piedāvāto preču un pakalpojumu iegādi;

2.14. preču vai pakalpojumu grupa – šo noteikumu [13.pielikumā](http://likumi.lv/doc.php?id=263376#piel1) esošā saraksta preču un pakalpojumu grupās vai apakšgrupās ietilpstošu preču vai pakalpojumu kopa, kas izvietota e-pasūtījumu apakšsistēmā;

2.15. e-iepirkumu process – darbību kopums, kuru rezultātā pasūtītājs vai sabiedrisko pakalpojumu sniedzējs un piegādātājs, izmantojot e-pasūtījumu apakšsistēmu, var noslēgt publisku piegādes vai pakalpojuma darījumu;

2.16. e-pasūtījumu apakšsistēmas lietotājs – e-iepirkumu sistēmas dalībnieka darbinieks, kurš pārstāv pasūtītāju, sabiedrisko pakalpojumu sniedzēju vai piegādātāju e-iepirkumu procesa ietvaros un pasūtītāja vai sabiedrisko pakalpojumu sniedzēja vārdā veido un apstiprina vai piegādātāja vārdā apstiprina e-pasūtījumu apakšsistēmā iekļauto preču vai pakalpojumu pirkuma pieprasījumus, pasūtītāja vai sabiedrisko pakalpojumu sniedzēja vārdā pieņem preces vai pakalpojumus un veic darbības, ko atļauj vispārīgās vienošanās, veidojot datubāzē saistošus ierakstus par preču vai pakalpojumu pasūtījuma statusu, preču piegādēm un kvalitāti, kā arī veic citas e-pasūtījumu sistēmas lietošanas noteikumos paredzētās darbības;

2.17. nozares eksperts – nozares publisko iepirkumu organizētāja darbinieks, kuram ir piešķirtas tiesības strādāt e-pasūtījumu apakšsistēmā un pārraudzīt sistēmā veiktos darījumus;

2.18. e-konkursu apakšsistēma – e-iepirkumu sistēmas apakšsistēma, kas pasūtītājiem un sabiedrisko pakalpojumu sniedzējiem nodrošina iepirkumu un iepirkuma procedūru rīkošanu ar elektronisku pieteikumu un piedāvājumu iesniegšanu.

3. Aģentūra, īstenojot e-iepirkumu sistēmas pārziņa un turētāja funkcijas:

3.1. uztur e-iepirkumu sistēmu ar tās apakšsistēmām;

3.2. reģistrē pasūtītājus un piegādātājus e-iepirkumu sistēmā;

3.3. nodrošina atbalstu e-iepirkumu sistēmas dalībniekiem;

3.4. nodrošina apmācības e-iepirkumu sistēmas apakšsistēmu lietotājiem;

3.5. nodrošina e-iepirkumu sistēmas (izņemot reģistru) un tai nepieciešamo informācijas un tehnisko resursu uzturēšanu un drošības pārvaldību, ievērojot normatīvos aktus par valsts informācijas sistēmām un tām noteiktajām vispārējām tehniskās, funkcionalitātes un drošības prasībām;

3.6. nodrošina piekļuves vietu lietošanas noteikumu izstrādi un publicēšanu attiecīgās piekļuves vietas tīmekļa vietnē;

3.7. nodrošina piekļuves vietu lietošanas noteikumos veikto grozījumu publicēšanu attiecīgās piekļuves vietas tīmekļa vietnē 10 darbdienas pirms to spēkā stāšanās;

3.8. publisko tīmekļa vietnē [www.eis.gov.lv](http://www.eis.gov.lv) informāciju par aģentūras, kā centralizēto iepirkumu institūcijas plānotajām centralizētajām iepirkuma procedūrām attiecībā uz e-pasūtījumu apakšsistēmā nepieciešamajām precēm vai pakalpojumiem, kas iekļauti šo noteikumu [13.pielikumā](http://likumi.lv/doc.php?id=263376#piel1) minētajā preču un pakalpojumu grupu sarakstā;

3.9. nodrošina preču piegādes un pakalpojumu sniegšanas darījumu tiesisko pamatu e-pasūtījumu apakšsistēmā e-iepirkumu sistēmā reģistrētiem pasūtītājiem un sabiedrisko pakalpojumu sniedzējiem, slēdzot vispārīgās vienošanās ar piegādātājiem, kas aģentūras kā centralizēto iepirkumu institūcijas rīkotās centralizētās iepirkuma procedūras ietvaros ir ieguvuši tiesības piedalīties e-iepirkumu procesā kā preču piegādātāji un pakalpojumu sniedzēji e-pakalpojumu apakšsistēmā;

3.10. apkopo un publicē tīmekļa vietnē [www.eis.gov.lv](http://www.eis.gov.lv) detalizētu informāciju par e-pasūtījumu apakšsistēmā veiktajiem darījumiem, norādot vismaz darījuma pasūtītāju, piegādātāju un darījuma apjomu un priekšmetu;

3.11. apkopo pasūtītāju un sabiedrisko pakalpojumu sniedzēju sniegto informāciju par e-pasūtījumu apakšsistēmā nepieciešamajām precēm un pakalpojumiem šo noteikumu [13.pielikumā](http://likumi.lv/doc.php?id=263376#piel1) esošajā sarakstā uz aģentūras kā centralizēto iepirkumu institūcijas rīkoto centralizēto iepirkuma procedūru pamata iekļauto preču un pakalpojumu grupu ietvaros un, izvērtējot nepieciešamību, iekļauj prasības kārtējo aģentūras rīkoto centralizēto iepirkumu procedūru tehniskajās specifikācijās, kuras, uzsākot iepirkuma procedūras, publisko tīmekļa vietnē [www.eis.gov.lv](http://www.eis.gov.lv);

3.12. sniedz konsultācijas un atbalstu šo noteikumu [13.pielikumā](http://likumi.lv/doc.php?id=263376#piel1) minētajā preču un pakalpojumu grupu sarakstā uz aģentūras kā centralizēto iepirkumu institūcijas, rīkoto centralizēto iepirkuma procedūru pamata ietverto preču vai pakalpojumu iegādei, kā arī izlases kārtībā veic attiecīgo piegādāto preču vai sniegto pakalpojumu kvalitātes pārbaudes e-pasūtījumu apakšsistēmā veikto darījumu ietvaros;

3.13. sniedz tehnisko atbalstu preču un pakalpojumu izvietošanai e-pasūtījumu apakšsistēmā tām centralizēto iepirkumu institūcijām, kuras, ievērojot aģentūras e-pasūtījumu sistēmai izstrādātās tehniskās specifikācijas veidnes, darījumu noteikumus un e-pasūtījumu sistēmas darbības principus, veikušas centralizētās publiskās iepirkuma procedūras ar mērķi nodrošināt šo noteikumu [13.pielikumā](http://likumi.lv/doc.php?id=263376#piel1) esošajā sarakstā attiecīgajām centralizēto iepirkumu institūcijām noteikto preču un pakalpojumu pieejamību e-pasūtījumu apakšsistēmā;

3.14. izvērtē un sniedz atzinumu par privātpersonas pieteikumu un piedāvājumu iesniegšanas tiešsaistes sistēmas atbilstību šo noteikumu 4.nodaļas drošības un tehniskajām prasībām.

**2. Pasūtītāju un piegādātāju reģistrācija e-iepirkumu sistēmā, piekļuve e-iepirkumu sistēmai un e-iepirkumu sistēmas dalībnieka tiesības un pienākumi**

4. E-iepirkumu sistēmā reģistrē un e-iepirkumu sistēmas apakšsistēmu lietošanas tiesības noteiktā apjomā piešķir:

4.1. šādiem pasūtītājiem:

4.1.1. personai, kurai saskaņā ar Publisko iepirkumu likumu vai normatīvo aktu, kas atbilst Eiropas Savienības tiesībām publisko iepirkumu jomā, ir pasūtītāja statuss, lai iegūtu e-izziņas, iegādātos e-pasūtījumu apakšsistēmā pieejamās preces vai pakalpojumus, rīkotu elektroniskas iepirkuma procedūras vai izsoles;

4.1.2. personai, kurai saskaņā ar [Sabiedrisko pakalpojumu sniedzēju iepirkumu likumu](http://likumi.lv/ta/id/216076-sabiedrisko-pakalpojumu-sniedzeju-iepirkumu-likums) vai normatīvo aktu, kas atbilst Eiropas Savienības tiesībām publisko iepirkumu jomā, ir sabiedrisko pakalpojumu sniedzēja statuss, lai iegūtu e-izziņas, pēc savas izvēles iegādātos e-pasūtījumu apakšsistēmā pieejamās preces vai pakalpojumus, vai rīkotu elektroniskas iepirkuma procedūras vai izsoles;

4.1.3. personai, kura [Publisko iepirkumu likuma](http://likumi.lv/ta/id/133536-publisko-iepirkumu-likums) [7.panta](http://likumi.lv/ta/id/133536-publisko-iepirkumu-likums#p7) pirmajā daļā noteiktajā gadījumā finansējuma saņēmēja statusā veic iepirkuma procedūru, konkrētās iepirkuma procedūras vajadzībām, lai iegūtu e-izziņas vai pēc savas izvēles iegādātos e-pasūtījumu apakšsistēmā pieejamās preces vai pakalpojumus, vai rīkotu elektroniskas iepirkuma procedūras vai izsoles;

4.2. piegādātājam, lai tas iegūtu e-izziņu par sevi, piekļūtu elektroniski izsludinātajām iepirkuma procedūrām (tai skaitā aģentūras un citu centralizēto iepirkumu institūciju rīkotajām centralizētajām iepirkuma procedūrām preču vai pakalpojumu piedāvāšanai e-pasūtījumu apakšsistēmā), iepirkumiem vai izsolēm;

4.3. nozares ekspertiem, lai kontrolētu savā pārraudzībā esošās nozares iepirkumu procesu, iegūstot ziņas par precēm un pakalpojumiem, kas iegādātas ar e-pasūtījumu apakšsistēmas palīdzību, kā arī, lai piekļūtu sistēmā veikto darījumu statistikai.

5. Lai izmantotu e-iepirkumu sistēmas apakšsistēmas, šo noteikumu 4.punktā minētās personas kļūst par e-iepirkumu sistēmas dalībniekiem un uztur aktīvus dalībniekam nepieciešamo apakšsistēmu lietotājus.

6. Lai kļūtu par e-iepirkumu sistēmas dalībnieku:

6.1. šo noteikumu 4.1. un 4.2. apakšpunktā minētās personas aģentūrā iesniedz e-iepirkumu sistēmas dalībnieka reģistrācijas pieteikumu ([1.pielikums](http://likumi.lv/doc.php?id=263376#piel2)) un administratora pilnvarojuma dokumentu ([2.pielikums](http://likumi.lv/doc.php?id=263376#piel3));

6.2. šo noteikumu 4.3.apakšpunktā minētā persona iesniedz e-iepirkumu sistēmas nozares eksperta pieteikumu (3.pielikums).

7. Aģentūra izskata šo noteikumu [6.punktā](http://likumi.lv/doc.php?id=263376#p8) minētos dokumentus un triju darbdienu laikā reģistrē e-iepirkumu sistēmas dalībnieku e-iepirkumu sistēmā un piešķir pilnvarotajam administratoram tiesības lietot e-iepirkumu sistēmu ar nepieciešamajām apakšsistēmām un izsniedz sākotnējās pieejas rekvizītus.

8. Ja e-iepirkumu sistēmas dalībniekam nav pilnvarota administratora vai pilnvarotais administrators ir zaudējis tiesības izmantot e-iepirkumu sistēmu un tās apakšsistēmas, e-iepirkumu sistēmas dalībnieks par to rakstiski informē aģentūru, vienlaikus iesniedzot šo noteikumu [6.punktā](http://likumi.lv/doc.php?id=263376#p8) minēto administratora pilnvarojuma dokumentu un administratora apliecinājumu.

9. Ja e-iepirkumu sistēmas dalībnieks tiek likvidēts vai reorganizēts, pats dalībnieks, tā tiesību un saistību pārņēmējs vai augstāka iestāde nekavējoties par to rakstiski informē aģentūru. Aģentūra triju darbdienu laikā izslēdz e-iepirkumu sistēmas dalībnieku no e-iepirkumu sistēmas.

10. E-iepirkumu sistēma un tās apakšsistēmas ir pieejamas piekļuves vietā, kas atrodas tīmekļa vietnē <https://www.eis.gov.lv> (e-izziņu apakšsistēmai papildus ir iespējams piekļūt, izmantojot Vienotās pašvaldību sistēmas vienotās darba vietas piekļuves vietu, kas atrodas tīmekļa vietnē <http://visvaris.lv>).

11. Lai piekļūtu e-iepirkumu sistēmas apakšsistēmām, e-iepirkumu sistēmas dalībnieka lietotājs elektroniski identificējas izvēlētajā e-iepirkumu sistēmas piekļuves vietā, kura atbilstoši identifikācijas datiem attēlo informācijas laukus par e-iepirkumu sistēmas dalībnieku un e-iepirkumu sistēmas lietotāju.

12. E-iepirkumu sistēmas dalībnieks:

12.1. atbild par tā pilnvarotā administratora un e-iepirkumu sistēmas apakšsistēmu lietotāju darbībām sistēmā;

12.2. informē pilnvaroto administratoru un e-iepirkumu sistēmas apakšsistēmu lietotājus par fizisko personu datu apstrādi un datu apstrādes mērķi un iepazīstina e-iepirkumu sistēmas apakšsistēmu lietotājus ar sistēmas lietošanas noteikumiem (pieejami tīmekļa vietnē [www.eis.gov.lv](http://www.eis.gov.lv));

12.3. nodrošina, ka pilnvarotais administrators un tā izveidotie e-iepirkumu sistēmas apakšsistēmu lietotāji rakstiski apņemas saglabāt un nelikumīgi neizpaust personas datus;

12.4. nodrošina, ka e-iepirkumu sistēmas piekļuves vietas izmanto tikai dalībnieka pilnvaroti lietotāji, kuri rakstiski apņēmušies glabāt un nelikumīgi neizpaust e-iepirkumu sistēmas lietošanas procesā saņemtos personas datus;

12.5. attiecīgās informācijas sistēmas piekļuves vietas lietošanas noteikumos noteiktajā kārtībā ziņo aģentūrai, ja rodas aizdomas, ka lietotāju identifikācijas dati kļuvuši zināmi trešajām personām.

13. Aģentūra bloķē e-iepirkumu sistēmas pilnvarotā lietotāja piekļuves tiesības e-iepirkumu sistēmai, ja:

13.1. lietotājs ir pārkāpis šo noteikumu vai piekļuves vietu lietošanas noteikumu prasības;

13.2. lietotājs ir radījis drošības apdraudējumu e-iepirkumu sistēmai vai kādai no tās apakšsistēmām;

13.3 lietotāja identifikācijas dati kļuvuši zināmi trešajām personām.

**3. Informācijas iegūšana E-izziņu apakšsistēmā**

**kandidātu vai pretendentu pārbaudei**

**3.1. E-izziņu pieejamības nosacījumi e-izziņu apakšsistēmā**

14. Informācijas iegūšanai, lai pārbaudītu, vai kandidāts vai pretendents nav izslēdzams no dalības iepirkuma procedūrā, kā arī vai pretendents nav izslēdzams no dalības iepirkumā, e-izziņas pieprasītājs izmanto e-izziņu apakšsistēmu, kas nodrošina reģistru sniegto datu apkopošanu un nodošanu e-izziņu pieprasītājiem.

15. E-izziņu sagatavošanai nepieciešamo informāciju e-izziņu apakšsistēmā sniedz šādu reģistru pārziņi, kuri uztur attiecīgo reģistru informācijas un tehnisko resursu funkcionalitāti un nodrošina informācijas apriti:

15.1. Iekšlietu ministrijas Informācijas centrs (Sodu reģistrs);

15.2. Uzņēmumu reģistrs (Uzņēmumu reģistra informācijas sistēma);

15.3. Valsts ieņēmumu dienests (Nodokļu (nodevu) parādnieku datubāze);

15.4. Latvijas Republikas pašvaldības (Nekustamo īpašumu nodokļu administrēšanas sistēma).

16. Reģistra pārzinis:

16.1. sniedz attiecīgajā reģistrā esošās ziņas atbilstoši pieprasījumam un nodrošina sniegtās informācijas pareizību;

16.2. nodrošina reģistra informācijas un tehniskos resursus, kuri nepieciešami integrācijai ar e-izziņu sistēmu un e-izziņu iegūšanas procesam.

17. E-izziņu iegūšanas procesā:

17.1. e-izziņas pieprasītājs, e-izziņu saņemšanai izmantojot piekļuves vietas, ir tiesīgs šo noteikumu 27. un 28.punktā noteiktajā apjomā piekļūt reģistros esošajām ziņām, neslēdzot vienošanos ar reģistru pārziņiem;

17.2. reģistru pārziņi un aģentūra sadarbojas saskaņā ar šiem noteikumiem, neslēdzot savstarpēju vienošanos.

**3.2. E-izziņu apakšsistēmas izmantošana**

18. Ja e-izziņas pieprasītājs ir pasūtītājs vai sabiedrisko pakalpojumu sniedzējs, lai saņemtu e-izziņu, e-izziņas pieprasītāja pilnvarots lietotājs, kas veicis elektronisko identifikāciju izvēlētajā e-izziņu sistēmas piekļuves vietā, veic šādas darbības:

18.1. izvēloties e-izziņas pieprasīšanas rīku, aizpilda informācijas laukus par publisko iepirkumu, kura ietvaros tiek pieprasīta e-izziņa, norādot šādu informāciju:

18.1.1. iepirkuma identifikācijas numuru,

18.1.2. tiesību aktu un konkrētā tiesību akta normu, uz kuras pamata tiek veikta pārbaude;

18.2. norāda vienu vai vairākus reģistrus, kuros veicama pārbaude;

18.3. atlasa attiecīgā publiskā iepirkuma pretendentus, kandidātus vai citas [Publisko iepirkumu likuma](http://likumi.lv/ta/id/133536-publisko-iepirkumu-likums) 9.panta astotās daļas 3.punktā vai [42.panta](http://likumi.lv/ta/id/133536-publisko-iepirkumu-likums#p39.1) pirmās daļas 9., 10. un 11.punktā vai Sabiedrisko pakalpojumu sniedzēju iepirkumu likuma [48.panta](http://likumi.lv/ta/id/133536-publisko-iepirkumu-likums#p39.1) pirmās daļas 9., 10. un 11.punktā minētās ar pretendentu vai kandidātu saistītās personas šādā kārtībā:

18.3.1. aizpilda informācijas laukus par personām, norādot šādu informāciju:

18.3.1.1. personas veids (fiziskā vai juridiskā persona);

18.3.1.2. reģistrācijas numurs juridiskai personai vai individuālajam komersantam, personas kods fiziskai personai;

18.3.1.3. personas dalības veids attiecīgajā publiskajā iepirkumā (pretendents vai kandidāts; persona, uz kuras iespējām pretendents vai kandidāts balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām; apakšuzņēmējs, kura veicamo būvdarbu vai sniedzamo pakalpojumu vērtība ir vismaz 10 procenti no kopējās iepirkuma līguma vērtības; personālsabiedrības biedrs, ja kandidāts vai pretendents ir personālsabiedrība);

18.3.2. ierosina pārbaudāmo personu identificēšanu pēc šo noteikumu 18.3.1.1. un 18.3.1.2.apakšpunktā norādītās informācijas, pēc kuras sistēma attēlo:

18.3.2.1. fiziskās personas vārdu un uzvārdu vai paziņojumu, ka persona ar šādu personas kodu nav reģistrēta Iedzīvotāju reģistrā vai ir mirusi;

18.3.2.2. juridiskās personas, zemnieku vai zvejnieku saimniecības vai individuālā komersanta nosaukumu vai paziņojumu, ka persona ar šādu reģistrācijas numuru Uzņēmumu reģistrā nav reģistrēta;

18.4. pārbauda, vai sistēmā iekļauta pareiza informācija par e-izziņas pieprasītāju un lietotāju, kā arī pārbauda e-izziņas pieprasījumā iekļautos datus;

18.5. ierosina ziņu pieprasīšanu reģistros vai nosūta informāciju uz elektronisko pastu eis@vraa.gov.lv, ja tiek konstatēta sistēmā iekļautās informācijas neatbilstība.

19. Ja e-izziņas pieprasītājs ir piegādātājs, lai saņemtu e-izziņu, e-izziņas pieprasītāja pilnvarots lietotājs, kas veicis elektronisko identifikāciju izvēlētajā e-izziņu apakšsistēmas piekļuves vietā, veic šādas darbības:

19.1. izvēlas tiesību aktu un konkrētu tiesību akta normu, uz kuras pamata tiek veikta pārbaude;

19.2. izvēlas vienu vai vairākus reģistrus, kuros veicama pārbaude;

19.3. norāda savu dalības veidu publiskajā iepirkumā (pretendents vai kandidāts; persona, uz kuras iespējām pretendents vai kandidāts balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām; apakšuzņēmējs, kura veicamo būvdarbu vai sniedzamo pakalpojumu vērtība ir vismaz 10 procenti no kopējās iepirkuma līguma vērtības; personālsabiedrības biedrs, ja kandidāts vai pretendents ir personālsabiedrība),

19.4. ierosina pārbaudāmās personas identificēšanu, pēc kuras sistēma attēlo:

19.4.1. fiziskās personas vārdu un uzvārdu vai paziņojumu, ka persona ar šādu personas kodu nav reģistrēta Iedzīvotāju reģistrā vai ir mirusi;

19.4.2. juridiskās personas vai individuālā komersanta nosaukumu vai paziņojumu, ka persona ar šādu reģistrācijas numuru Uzņēmumu reģistrā nav reģistrēta;

19.5. pārbauda, vai sistēmā iekļauta pareiza informācija par e-izziņas pieprasītāju un lietotāju, kā arī pārbauda e-izziņas pieprasījumā iekļautos datus;

19.6. ierosina ziņu pieprasīšanu reģistros vai nosūta informāciju uz elektronisko pastu eis@vraa.gov.lv, ja tiek konstatēta sistēmā iekļautās informācijas neatbilstība.

20. E-izziņu saņemšanas infrastruktūra ne vēlāk kā 24 stundu laikā pēc šo noteikumu 18. un 19.punktā minētajā kartībā ierosinātā e-izziņas pieprasījuma sagatavo un e-izziņu pieprasīšanai izmantotajā piekļuves vietā attēlo:

20.1. e-izziņu, kas sagatavota atbilstoši šo noteikumu:

20.1.[1.](http://likumi.lv/ta/id/263391-publisko-iepirkumu-elektronisko-izzinu-noteikumi#piel1) [4.](http://likumi.lv/ta/id/263391-publisko-iepirkumu-elektronisko-izzinu-noteikumi#piel2), [5., 6](http://likumi.lv/ta/id/263391-publisko-iepirkumu-elektronisko-izzinu-noteikumi#piel3)vai [7.pielikumā](http://likumi.lv/ta/id/263391-publisko-iepirkumu-elektronisko-izzinu-noteikumi#piel4) noteiktajai veidlapai, ietverot tajā reģistros pieejamo informāciju;

20.1.[2.](http://likumi.lv/ta/id/263391-publisko-iepirkumu-elektronisko-izzinu-noteikumi#piel2) [8.pielikumā](http://likumi.lv/ta/id/263391-publisko-iepirkumu-elektronisko-izzinu-noteikumi#piel5) noteiktajai veidlapai, ietverot tajā reģistros pieejamo informāciju vai paziņojumu par attiecīgā reģistra nepieejamību vai ziņu neesību;

20.2. paziņojumu par reģistru nepieejamību vai ziņu neesību, kas sagatavots atbilstoši šo noteikumu [9.](http://likumi.lv/ta/id/263391-publisko-iepirkumu-elektronisko-izzinu-noteikumi#piel6)vai [10.pielikumā](http://likumi.lv/ta/id/263391-publisko-iepirkumu-elektronisko-izzinu-noteikumi#piel7) noteiktajai veidlapai.

21. Paziņojumu par šo noteikumu [20.punktā](http://likumi.lv/ta/id/263391-publisko-iepirkumu-elektronisko-izzinu-noteikumi#p12) minēto ziņu pieejamību e-izziņas pieprasītājs saņem norādītajā elektroniskajā pastā un e-izziņu sistēmas piekļuves vietā.

22. Ja šo noteikumu [20.punktā](http://likumi.lv/ta/id/263391-publisko-iepirkumu-elektronisko-izzinu-noteikumi#p12) minētajā termiņā e-izziņa reģistra nepieejamības dēļ nav saņemta, e-izziņas pieprasītājs e-izziņu pieprasa atkārtoti no e-izziņu sistēmas vai nepieciešamo informāciju pieprasa iesniegt attiecīgajam reģistra pārzinim.

23. E-izziņas pieprasītāja lietotājs e-izziņu var lejuplādēt un saglabāt elektroniskajā datu nesējā vai izdrukāt, ja šādas izdrukas paredz normatīvie akti.

24. Par e-izziņā sniegtajā informācijā konstatētām kļūdām e-izziņas pieprasītājs rakstiski informē tā reģistra pārzini, uz kura sniegto ziņu pamata attiecīgā informācijas daļa ir sagatavota.

25. Iepirkumu uzraudzības birojam savu funkciju veikšanai ir tiesības piekļūt e-izziņu pieprasīšanas vēsturiskajiem datiem.

**3.3. Informācijas pārbaudes mērķis un apjoms**

26. E-izziņas pieprasītājs:

26.1. ja tas ir pasūtītājs vai sabiedrisko pakalpojumu sniedzējs, lai pārbaudītu, vai kandidāts vai pretendents nav izslēdzams no dalības iepirkuma procedūrā saskaņā ar [Publisko iepirkumu likuma](http://likumi.lv/ta/id/133536-publisko-iepirkumu-likums) [42.pantu](http://likumi.lv/ta/id/133536-publisko-iepirkumu-likums#p39.1) vai Sabiedrisko pakalpojumu sniedzēju iepirkumu likuma 48.pantu, no reģistriem pieprasa informāciju par Latvijā reģistrētu vai pastāvīgi dzīvojošu:

26.1.1. pretendentu vai kandidātu;

26.1.2. pretendenta vai kandidāta valdes vai padomes locekli, pārstāvēt tiesīgo personu, prokūristu vai personu, kura ir pilnvarota pārstāvēt pretendentu vai kandidātu darbībās, kas saistītas ar filiāli;

26.1.3. personālsabiedrības biedru, ja kandidāts vai pretendents ir personālsabiedrība;

26.1.4. pretendenta norādīto apakšuzņēmēju, kura veicamo būvdarbu vai sniedzamo pakalpojumu vērtība ir vismaz 10 procenti no kopējās iepirkuma līguma vērtības;

26.1.5. personu, uz kuras iespējām pretendents vai kandidāts balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām, kā arī minētās personas valdes vai padomes locekli, pārstāvēt tiesīgo personu, prokūristu vai personu, kura ir pilnvarota pārstāvēt šo personu, uz kuras iespējām pretendents vai kandidāts balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām darbībās, kas saistītas ar filiāli;

26.2. ja tas ir pasūtītājs, lai pārbaudītu, vai pretendents nav izslēdzams no dalības iepirkumā saskaņā ar [Publisko iepirkumu likuma](http://likumi.lv/ta/id/133536-publisko-iepirkumu-likums) 9. panta astoto daļu, no reģistriem pieprasa informāciju par Latvijā reģistrētu vai pastāvīgi dzīvojošu:

26.2.1. pretendentu vai kandidātu;

26.2.2. personālsabiedrības biedru, ja pretendents ir personālsabiedrība;

26.2.3. personu, uz kuras iespējām pretendents balstās, lai apliecinātu, ka tā kvalifikācija atbilst paziņojumā par plānoto līgumu vai iepirkuma dokumentos noteiktajām prasībām.

27. E-izziņas pieprasītājs, ja tas ir Latvijā reģistrēts vai pastāvīgi dzīvojošs piegādātājs, lai pārbaudītu, vai tas nav izslēdzams no dalības:

27.1. iepirkuma procedūrā saskaņā ar Publisko iepirkumu likuma [42.pantu](http://likumi.lv/ta/id/133536-publisko-iepirkumu-likums#p39.1) vai Sabiedrisko pakalpojumu sniedzēju iepirkumu likuma 48.pantu, no reģistriem pieprasa informāciju par sevi, savu Latvijā reģistrētu vai pastāvīgi dzīvojošu valdes vai padomes locekli, pārstāvēt tiesīgo personu, prokūristu vai personu, kura ir pilnvarota pārstāvēt piegādātāju darbībās, kas saistītas ar filiāli;

27.2. iepirkumā saskaņā ar Publisko iepirkumu likuma 9.panta astoto daļu, no reģistriem pieprasa informāciju par sevi.

28. E-izziņas sagatavošanai atbilstoši šo noteikumu [26. un 27.punktā](http://likumi.lv/ta/id/263391-publisko-iepirkumu-elektronisko-izzinu-noteikumi#p19) noteiktajam mērķim:

28.1. Iekšlietu ministrijas Informācijas centrs (Sodu reģistrs) sniedz ziņas par šo noteikumu [11.pielikumā](http://likumi.lv/ta/id/263391-publisko-iepirkumu-elektronisko-izzinu-noteikumi#piel8) un 12.pielikumā minētajiem [Krimināllikuma](http://likumi.lv/ta/id/88966-kriminallikums), [Konkurences likuma](http://likumi.lv/ta/id/54890-konkurences-likums) un Latvijas Administratīvo pārkāpumu kodeksa pārkāpumiem;

28.2. Uzņēmumu reģistrs sniedz aktuālās ziņas par:

28.2.1. maksātnespējas procesu;

28.2.2. saimnieciskās darbības apturēšanu;

28.2.3. likvidāciju;

28.3. Valsts ieņēmumu dienests sniedz ziņas par tā administrēto nodokļu samaksu;

28.4. Latvijas Republikas pašvaldības sniedz ziņas par to administrēto nodokļu samaksu.

**3.4. Kārtība, kādā e-izziņu apakšsistēma**

**saņem un apstrādā informāciju**

29. E-izziņu sagatavošanai nepieciešamās informācijas apstrādē ir iesaistīti reģistru pārziņi un aģentūra. Reģistru pārziņi nodrošina e-izziņu apakšsistēmas pakalpju darbībai nepieciešamās informācijas pieejamību, savukārt aģentūra nodrošina valsts informāciju sistēmu savietotāja un piekļuves vietu darbību.

30. E-izziņu sagatavošanai nepieciešamās informācijas sniedzēji ir reģistru pārziņi, tai skaitā Pilsonības un migrācijas lietu pārvalde, kas sniedz Iedzīvotāju reģistrā esošās ziņas fizisko personu identificēšanai.

31. E-izziņu sistēmā šo noteikumu 18.3.2. un 19.4.apakšpunktā minētajā kārtībā ierosinātā pārbaudāmo personu identificēšana notiek, izmantojot informācijas sistēmu pakalpes:

31.1. nosaukumu iegūst no Uzņēmumu reģistra pēc reģistrācijas numura, ja pārbaudāmā persona ir juridiskā persona, zemnieku vai zvejnieku saimniecība vai individuālais komersants;

31.2. personas vārdu, uzvārdu un statusu iegūst no Pilsonības un migrācijas lietu pārvaldes Iedzīvotāju reģistra pēc personas koda, ja pārbaudāmā persona ir fiziskā persona.

32. Pēc šo noteikumu 18.5. un 19.6.apakšpunktā minētajā kārtībā ierosinātās ziņu pieprasīšanas, lai iegūtu nepieciešamo informāciju par pārbaudāmo personu, izmantojot informācijas sistēmu pakalpes, notiek šāda datu apmaiņa ar reģistriem:

32.1. Uzņēmumu reģistrā:

32.1.1. ja pārbaudāmā persona ir juridiskā persona – pēc reģistrācijas numura iegūst ziņas par to fizisko personu vārdiem, uzvārdiem un personas kodiem (ja personai nav personas koda – pēc dzimšanas datuma, personu apliecinoša dokumenta numura un izdošanas datuma, valsts un institūcijas, kas dokumentu izdevusi), kuras saistītas ar pārbaudāmo personu (pārbaudāmās personas valdes vai padomes locekļi, pārstāvēttiesīgās personas, prokūristi, kā arī personas, kuras ir pilnvarotas pārstāvēt pārbaudāmās personas darbībās, kas saistītas ar filiāli);

32.1.2. ja pārbaudāmā persona ir juridiskā persona – pēc reģistrācijas numura iegūst ziņas par pārbaudāmās personas maksātnespējas procesiem, saimnieciskās darbības apturēšanu un likvidāciju (datumi, procesu apraksti);

32.1.3. ja pārbaudāmā persona ir fiziskā persona (individuālais komersants) – pēc personas koda vai reģistrācijas numura iegūst ziņas par pārbaudāmās personas maksātnespējas procesu (datums, procesa apraksts);

32.2. Iekšlietu ministrijas Informācijas centra Sodu reģistrā – pēc personas koda (fiziskām personām) vai reģistrācijas numura (juridiskām personām) iegūst ziņas par:

32.2.1. pārbaudāmās personas izdarītajiem [Krimināllikuma](http://likumi.lv/ta/id/88966-kriminallikums), [Konkurences likuma](http://likumi.lv/ta/id/54890-konkurences-likums) un Latvijas Administratīvo pārkāpumu kodeksa pārkāpumiem (tiesību akta nosaukums, kā arī šo noteikumu [11.pielikumā](http://likumi.lv/ta/id/263391-publisko-iepirkumu-elektronisko-izzinu-noteikumi#piel8) un 12.pielikumā norādītā pārkāptā tiesību norma);

32.2.2. katras šo noteikumu 32.1.1.apakšpunktā minētajā kārtībā identificētās ar pārbaudāmo personu saistītās fiziskās personas izdarītajiem [Krimināllikuma](http://likumi.lv/ta/id/88966-kriminallikums), [Konkurences likuma](http://likumi.lv/ta/id/54890-konkurences-likums) un Latvijas Administratīvo pārkāpumu kodeksa pārkāpumiem (tiesību akta nosaukums, kā arī šo noteikumu [11.pielikumā](http://likumi.lv/ta/id/263391-publisko-iepirkumu-elektronisko-izzinu-noteikumi#piel8) norādītā pārkāptā tiesību norma);

32.3. Valsts ieņēmumu dienestā – pēc personas koda (fiziskām personām, kuras reģistrētas kā saimnieciskās darbības veicēji) vai reģistrācijas numura (juridiskām personām) iegūst ziņas par pārbaudāmās personas nodokļu samaksu (parāda aprēķina datums, parāda apjoms, valūta, kurā ir aprēķināts parāds);

32.4. pašvaldībās – pēc personas koda (fiziskām personām) vai reģistrācijas numura (juridiskām personām) iegūst ziņas par pārbaudāmās personas nodokļu samaksu (parāda aprēķina datums, parāda apjoms, valūta, kurā ir aprēķināts parāds).

33. E-izziņu sagatavošanai nepieciešamo aktuālo ziņu pieejamību reģistru pārziņi nodrošina:

33.1. ne retāk kā divreiz mēnesī (6. un 27.datumā) – par Valsts ieņēmumu dienesta nodokļu parādu aprēķinu;

33.2. vienlaikus ar reģistros uzkrājamo ziņu izmaiņām – par Iekšlietu ministrijas Informācijas centra Sodu reģistrā, Uzņēmumu reģistrā vai Pilsonības un migrācijas lietu pārvaldes datubāzē esošajām ziņām, kā arī pašvaldību datubāzēs esošajā ziņām par nekustamā īpašuma nodokļa parādu aprēķinu.

34. Pēc šo noteikumu [32.punktā](http://likumi.lv/ta/id/263391-publisko-iepirkumu-elektronisko-izzinu-noteikumi#p24) minēto ziņu iegūšanas vai pēc šo noteikumu [20.punktā](http://likumi.lv/ta/id/263391-publisko-iepirkumu-elektronisko-izzinu-noteikumi#p12) noteiktā termiņa beigām e-izziņu apakšsistēma pārtrauc ziņu iegūšanas procesu no reģistriem un sagatavo e-izziņu, par to paziņojot e-izziņas pieprasītājam.

35. Šo noteikumu [31.](http://likumi.lv/ta/id/263391-publisko-iepirkumu-elektronisko-izzinu-noteikumi#p23)un [32.punktā](http://likumi.lv/ta/id/263391-publisko-iepirkumu-elektronisko-izzinu-noteikumi#p24) minēto informācijas sistēmu pakalpju detalizēti apraksti, kas ietver vismaz pakalpes nosaukumu, pakalpes pieprasījumā iekļauto datu uzskaitījumu, pakalpes darbības rezultātā iekļauto datu uzskaitījumu un kļūdu apstrādi, ir publicēti e-izziņu apakšsistēmas informācijas sistēmu pakalpju katalogā.

**4. Centralizēta elektroniska**

**preču un pakalpojumu iegāde**

**4.1. Preču un pakalpojumu pieejamības**

**nodrošināšana e-pasūtījumu apakšsistēmā**

36. E-iepirkumu sistēmā reģistrēts pasūtītājs, kā arī sabiedrisko pakalpojumu sniedzējs, kas izvēlējies pievienoties e-iepirkumu sistēmai, ar centralizētās iepirkumu institūcijas starpniecību e-pasūtījumu apakšsistēmā iegādājas šo noteikumu 13.pielikumā ietvertās preces vai pakalpojumus.

37. E-pasūtījumu apakšsistēma preču un pakalpojumu iegādei nodrošina elektronisku darījumu slēgšanu starp e-iepirkumu sistēmā reģistrētiem pasūtītājiem vai sabiedrisko pakalpojumu sniedzējiem un piegādātājiem, kuri centralizētās iepirkuma procedūras ietvaros ieguvuši tiesības slēgt vispārīgo vienošanos kā preču piegādātāji vai pakalpojumu sniedzēji e-iepirkumu sistēmā reģistrētiem pasūtītājiem.

**4.2. Preču un pakalpojumu iegādes nosacījumi**

38. E-pasūtījumu apakšsistēma nodrošina preču un pakalpojumu izvēli atbilstoši attiecīgajai preču vai pakalpojumu grupai noteiktajām preču vai pakalpojumu tehniskajām specifikācijām un atlasīto preču un pakalpojumu iegādi par e-pasūtījumu apakšsistēmā pieejamajām zemākajām cenām.

39. Ja pasūtītāja vai sabiedrisko pakalpojumu sniedzēja atlasīto preču piegādei vai pakalpojumu izpildei nepieciešams konkretizēt preces raksturlielumus vai pakalpojuma izpildes nosacījumus, e-pasūtījumu apakšsistēma nosūta visiem aktīvajiem piegādātājiem paziņojumu par pasūtījumu, nosakot ne mazāk kā vienu darbdienu piedāvājuma sagatavošanai atbilstoši attiecīgās preču vai pakalpojumu grupas īpatnībām un cenas noteikšanai, izmantojot solīšanu ar lejupejošu soli.

40. Pasūtītājs un sabiedrisko pakalpojumu sniedzējs, lai nodrošinātu pēc iespējas efektīvāku pasūtītāja vai sabiedrisko pakalpojumu sniedzēja līdzekļu izmantošanu, darījumus e-pasūtījumu apakšsistēmā plāno pēc iespējas tos vienas preču vai pakalpojumu grupas ietvaros apvienojot vienā pasūtījumā. Ja e-pasūtījumu apakšsistēmā izveidots pasūtījums, kurā atlasīto preču vai pakalpojumu summa vienas preču vai pakalpojumu grupas ietvaros ir vienāda ar [Publisko iepirkumu likuma](http://likumi.lv/ta/id/133536-publisko-iepirkumu-likums) [8.panta](http://likumi.lv/ta/id/133536-publisko-iepirkumu-likums#p8) ceturtajā daļā noteikto līgumcenu piegādes vai pakalpojuma līgumiem vai pārsniedz to, e-pasūtījumu apakšsistēma nosūta visiem aktīvajiem piegādātājiem paziņojumu par pasūtījumu, nosakot ne mazāk kā trīs darbdienas piedāvājuma sagatavošanai un īpaši izdevīgu cenu noteikšanai, izmantojot solīšanu ar lejupejošu soli.

41. Šo noteikumu [40.punktā](http://likumi.lv/doc.php?id=263376#p15) noteiktā piedāvājuma sagatavošanai paredzēto preču vai pakalpojumu līgumcenas robežvērtību e-pasūtījumu apakšsistēmā centralizētā iepirkumu institūcija var samazināt atbilstoši attiecīgās preču vai pakalpojumu grupas īpatnībām, ja šāda iespēja attiecīgajai grupai paredzēta centralizētās iepirkuma institūcijas rīkotās centralizētās iepirkuma procedūras dokumentācijā.

42. Ja e-pasūtījumu apakšsistēmā izveidots šo noteikumu [39.](http://likumi.lv/doc.php?id=263376#p14)vai [40.punktā](http://likumi.lv/doc.php?id=263376#p15) minētais pasūtījums, līdz esošā pasūtījuma rezultātam e-pasūtījumu apakšsistēma nepieļauj jauna šāda pasūtījuma izveidi attiecīgās preču vai pakalpojumu grupas ietvaros.

43. Šo noteikumu [39.](http://likumi.lv/doc.php?id=263376#p14)un [40.punktā](http://likumi.lv/doc.php?id=263376#p15) minēto pasūtījumu pasūtītājs vai sabiedrisko pakalpojumu sniedzējs var izbeigt, ja:

43.1. izteiktie cenu piedāvājumi pārsniedz pasūtītāja vai sabiedrisko pakalpojumu sniedzēja norādīto darījumam paredzēto maksimālo finanšu līdzekļu apjomu un e-pasūtījumu apakšsistēmā pieejamās cenas samazināšanas iespējas nav bijušas lietderīgas;

43.2. pasūtītājs vai sabiedrisko pakalpojumu sniedzējs, veicot pasūtījumu, ir norādījis pamatotus priekšnosacījumus darījuma noslēgšanai vai tā noslēgšanai pilnā pasūtījuma apjomā, kas nav iestājušies;

43.3. darījumu nav iespējams noslēgt objektīvu apstākļu dēļ, kas iestājušies pēc pasūtījuma izveides.

44. Ja nepieciešams nodrošināt iepērkamo preču vai pakalpojumu savstarpējo saderību, pasūtītājs vai sabiedrisko pakalpojumu sniedzējs, pamatojot nepieciešamību, konkrētajam pasūtījumam e-pasūtījumu apakšsistēmā var izvēlēties nosacījumu, ka darījums piegādātājam piešķirams nedalītā pasūtījuma apjomā vai noteikta pasūtījuma daļa darījumā vienam piegādātājam piešķirama nedalītā apjomā, ja šāda iespēja attiecīgajai preču vai pakalpojumu grupai paredzēta centralizētās iepirkuma institūcijas rīkotās centralizētās iepirkuma procedūras dokumentācijā.

**5. Prasības informācijas sistēmām,**

**kas tiek izmantotas elektroniskai iepirkumu un iepirkumu procedūru rīkošanai**

**5.1. Informācijas sistēmas elektroniskai pieteikumu**

**un piedāvājumu iesniegšanai un saņemšanai**

45. Pieteikumu un piedāvājumu elektroniskai saņemšanai pasūtītājs izmanto e-konkursu apakšsistēmu vai citas tiešsaistes informācijas sistēmas, kuras paredzētas elektroniskai pieteikumu un piedāvājumu saņemšanai un kuru izmantošana pasūtītajam ir bez maksas.

46. Piegādātājs pieteikumu un piedāvājumu elektroniskai iesniegšanai izmanto e-konkursu apakšsistēmu vai citas tiešsaistes informācijas sistēmas, kuras paredzētas elektroniskai pieteikumu un piedāvājumu iesniegšanai.

47. Privātpersonas pieteikumu un piedāvājumu iesniegšanas tiešsaistes sistēmu pieteikumu un piedāvājumu elektroniskai iesniegšanai un saņemšanai var izmantot, ja aģentūra ir izsniegusi atzinumu, kas apliecina, ka privātpersonas pieteikumu un piedāvājumu iesniegšanas un saņemšanas tiešsaistes sistēma (tai skaitā visas ar sistēmu saistītās un sistēmu apkalpojošajās komponentes) atbilst šīs nodaļas drošības un tehniskajām prasībām un attiecīgā privātpersona ar aģentūru ir noslēgusi vienošanos par Valsts informācijas sistēmu savietotāja (turpmāk – VISS) saskarnes izmantošanu sistēmas produkcijas vidē.

48. Privātpersona, kas organizē un vada pieteikumu un piedāvājumu iesniegšanas un saņemšanas tiešsaistes sistēmas darbību, ir atbildīga par tās izveidi, ieviešanu, uzturēšanu, izmantošanu, izmaiņu veikšanu un likvidēšanu atbilstoši šīs nodaļas prasībām.

**5.1. Privātpersonas izveidotas informācijas sistēmas, kas tiek izmantota elektroniskai pieteikumu un piedāvājumu iesniegšanai, reģistrēšana**

49. Lai pieteikumu vai piedāvājumu elektronisku iesniegšanu un saņemšanu organizētu, izmantojot privātpersonas izveidotu pieteikumu un piedāvājumu iesniegšanas un saņemšanas tiešsaistes sistēmu, persona, kura minēta šo noteikumu 48.punktā, iesniedz aģentūrā iesniegumu privātpersonas pieteikumu un piedāvājumu iesniegšanas tiešsaistes sistēmas atbilstības atzinuma saņemšanai, kā arī šādu informāciju, ja tā pēdējo 12 mēnešu laikā nav sniegta:

49.1. ziņas par iesniedzēju (juridiskai personai – nosaukumu, reģistrācijas numuru, kontakttālruni un e-pasta adresi; fiziskai personai – vārdu, uzvārdu, personas kodu, kontakttālruni un e-pasta adresi);

49.2. sistēmas tehnisko specifikāciju, kas ietver vismaz:

49.2.1. datortīkla slēguma shēmu izmantojamajām iekārtām un serveriem;

49.2.2. serveru datu glabāšanas iekārtu un tīkla iekārtu sarakstu, norādot modeļu nosaukumus;

49.2.3. izmantojamās programmatūras sarakstu ar versijām;

49.2.4. iekārtu atrašanās vietas adresi;

49.3. sistēmas drošības politiku, drošības un lietošanas noteikumus;

49.4. procedūras aprakstu, kurš paredz risku novērtējuma veikšanu un dokumentēšanu vismaz šādā apjomā:

49.4.1. sistēmas darbības jomu;

49.4.2. identificēto risku ietekmi uz sistēmas darbību, tai skaitā novērtējot risku iestāšanās varbūtību, materiālos un nemateriālos zaudējumus, ietekmi uz sistēmas pieejamību, datu konfidencialitāti;

49.4.3. ja noticis informācijas sistēmas drošības incidents, šādu informāciju:

49.4.3.1. pasākumus un nepieciešamos uzlabojumus, lai novērstu šādus drošības incidentus;

49.4.3.2. aizsardzības līdzekļus, kas tiks izmantoti, ja drošības incidenti atkārtosies;

49.4.3.3. uzskaitītos nenovērstos riskus;

49.5. atbilstoši šo noteikumu 49.4.apakšpunktā noteiktās procedūras apraksta kārtībā veikta sākotnējā risku analīze;

49.6. visu tiešsaistes sistēmas pirmkodu, kurš radīts vai mainīts, veidojot informācijas sistēmu vai tās komponentes, piemēram, lietojumus, kas var tikt darbināti uz galiekārtas;

49.7. iekšējā audita ziņojumu, kurā izvērtēta privātpersonas pieteikumu un piedāvājumu iesniegšanas un saņemšanas tiešsaistes sistēmas atbilstība šīs nodaļas prasībām;

49.8. šo noteikumu 48.punktā minētās personas apliecinājumu, ka privātpersonas pieteikumu un piedāvājumu iesniegšanas un saņemšanas tiešsaistes sistēma atbilst šīs nodaļas prasībām;

49.9. servera vai serveru globālā tīmekļa protokola (turpmāk – IP) adresi vai adreses (un citas slēguma izveidošanai nepieciešamās ziņas), no kurām privātpersonas pieteikumu un piedāvājumu iesniegšanas tiešsaistes sistēma e-konkursu apakšsistēmai nodos iesniegtos pieteikumus vai piedāvājumus, izmantojot šo noteikumu 73.punktā minēto tīmekļa saskarni;

49.10. tīmekļa vietnes adresi (domēna vārds, domēna nosaukuma sistēmas adrese vai adreses, IP adrese vai adreses), kurā atrodas privātpersonas pieteikumu un piedāvājumu iesniegšanas un saņemšanas tiešsaistes sistēma.

50. Aģentūra izskata šo noteikumu 49.punktā minēto iesniegumu un tam pievienoto informāciju un Administratīvā procesa likumā noteiktajā kārtībā un termiņā sagatavo atzinumu, norādot, vai privātpersonas pieteikumu un piedāvājumu iesniegšanas un saņemšanas tiešsaistes sistēma atbilst šīs nodaļas drošības un tehniskajām prasībām.

51. Ja tiek pieņemts lēmums izsniegt atzinumu par atbilstību šīs nodaļas drošības un tehniskajām prasībām, aģentūra par to informē šo noteikumu 48.punktā minēto personu, ja nepieciešams, pieprasa aktualizēt IP adresi vai adreses (un citas slēguma izveidošanai nepieciešamās ziņas) un slēdz vienošanos par VISS saskarnes izmantošanu produkcijas vidē.

52. Aģentūra 20 darbdienu laikā pēc šo noteikumu 51.punktā minētās vienošanās noslēgšanas piešķir privātpersonas pieteikumu un piedāvājumu iesniegšanas un saņemšanas tiešsaistes sistēmai piekļuvi šo noteikumu 73.punktā minētajai tīmekļa saskarnei iesniegto pieteikumu vai piedāvājumu nodošanai e-konkursu apakšsistēmai.

53. Aģentūrai attiecībā uz privātpersonas pieteikumu un piedāvājumu iesniegšanas un saņemšanas tiešsaistes sistēmu ir šādas tiesības:

53.1. veikt informācijas sistēmas drošības auditu vai pārbaudi, tai skaitā visa sistēmas dzīves cikla laikā veidotā vai mainītā pirmkoda pārbaudi;

53.2. pieņemt lēmumu par atbilstības atzinuma anulēšanu, ja drošības audita vai pārbaudes laikā tiek konstatēts, ka informācijas sistēma neatbilst šīs nodaļas prasībām;

53.3. pieņemt lēmumu par atbilstības atzinuma anulēšanu, neveicot drošības auditu vai pārbaudi, ja tiek konstatēta informācijas sistēmas neatbilstība šīs nodaļas prasībām.

54. Šo noteikumu 53.2. un 53.3. apakšpunktā minēto lēmumu var pārsūdzēt tiesā Administratīvā procesa likumā noteiktajā kārtībā.

55. Privātpersonas pieteikumu un piedāvājumu iesniegšanas un saņemšanas tiešsaistes sistēmas darbība ar šo noteikumu 53.2. vai 53.3. apakšpunktā minētā lēmuma pieņemšanas dienu tiek apturēta un tai tiek bloķēta piekļuve šo noteikumu 72.punktā minētajai saskarnei.

56. Ja privātpersonas pieteikumu un piedāvājumu iesniegšanas un saņemšanas tiešsaistes sistēmā ir noticis drošības incidents, persona, kas minēta šo noteikumu 48.punktā, nekavējoties, bet ne vēlāk kā 24 stundu laikā par to informē aģentūru.

**5.2. Drošības prasības informācijas sistēmām, kas tiek izmantotas elektroniskai pieteikumu un piedāvājumu iesniegšanai**

57. Informācijas sistēmas, kas tiek izmantotas elektroniskai pieteikumu un piedāvājumu iesniegšanai un saņemšanai, atbilst normatīvajiem aktiem par informācijas sistēmu minimālās drošības prasībām, kā arī šīs nodaļas prasībām.

58. Aģentūra Valsts informācijas sistēmas drošības audita ietvaros veic e-konkursu apakšsistēmas auditu atbilstoši šo noteikumu prasībām.

59. Informācijas sistēmas, kas tiek izmantotas elektroniskai pieteikumu un piedāvājumu iesniegšanai un saņemšanai, atbilst šādām drošības prasībām:

59.1. datu apstrādi informācijas sistēmā veic atbilstoši normatīvajiem aktiem par fizisko personu datu aizsardzību;

59.2. informācijas sistēmu drošības un organizatorisko pārvaldību veic saskaņā ar Latvijas nacionālo standartu LVS: ISO/IEC 27001:2014 L „Informācijas tehnoloģija. Drošības paņēmieni. Informācijas drošības pārvaldības sistēmas. Prasības”;

59.3. informācijas sistēmas vajadzībām izstrādā vismaz šādus dokumentus:

59.3.1. risku novērtējumu un akceptēto risku sarakstu;

59.3.2. informācijas sistēmu drošības politiku un noteikumus;

59.4. informācijas sistēmā ir risinājums, kas nodrošina drošības uzlabojumu un jaunu apdraudējumu novērsošās informācijas saņemšanu, kā arī apraksts (procedūra) par šādas informācijas saņemšanu;

59.5. saskaņā ar šo noteikumu 59.3.1. apakšpunktu tiek īstenotas vismaz šādas drošības kontroles un pārvaldības:

59.5.1. risku novērtējums;

59.5.2. fiziskā un vides drošība, kā arī datortīklu drošība;

59.5.3. cilvēkresursu drošība;

59.5.4. saziņas un operāciju pārvaldība;

59.5.5. standarta piekļuves kontroļu pārvaldība;

59.5.6. informācijas sistēmu iegāde, izveidošana, uzturēšana un likvidēšana;

59.5.7. informācijas drošības starpgadījumu un pakalpojumu nepārtrauktības pārvaldība;

59.5.8. pasākumi, kas veicami, lai labotu un mazinātu informācijas sistēmu ievainojamību, kuras dēļ varētu notikt apstrādāto datu iznīcināšana, nejauša zaudēšana, izmainīšana, neatļauta izpaušana vai piekļuve;

59.5.9. atbilstība elektronisko iepirkumu procesu regulējošo normatīvo aktu prasībām.

**5.3. Drošības prasības informācijas sistēmu, kas tiek izmantotas elektroniskai pieteikumu un piedāvājumu iesniegšanai, lietotnēm**

60. Informācijas sistēmām, kas tiek izmantotas elektroniskai pieteikumu un piedāvājumu iesniegšanai un saņemšanai, jābūt aizsargātām pret ievainojumiem un ļaunprātīgu izmantošanu saskaņā ar labo praksi un jāatbilst vismaz šādām prasībām:

60.1. tiek nodrošināta aizsardzība pret ļaunprātīgu datu ievadi (piemēram, standartizētās vaicājuma valodas ievadīšana (*SQL injection*), paplašināmās iezīmēšanas valodas noteiktas sintakses ievadīšana (*XML Xpath injection*), operētājsistēmas komandu ievadīšana):

60.1.1. veicot visu no ārpuses saņemto datu pārbaudi, tai skaitā pārbaudot fiziskās personas ievadītos datus;

60.1.2. veicot ievaddatu pārbaudi vismaz servera pusē (lietotnē, kas darbojas uz servera);

60.1.3. ja tiek izmantoti jebkādi interpretējami pieprasījumi, piemēram, standartizētās vaicājuma valodas (*SQL*) teikumi, ievaddatu nodalīšana no komandas vai vaicājuma;

60.2. tiek nodrošināta aizsardzība pret starpvietņu šifrēšanas kļūdām (*XSS*):

60.2.1. veicot visu uz pārlūkprogrammu nosūtīto datu pārbaudi;

60.2.2. pienācīgi šifrējot visus pārlūkprogrammā parādāmos datus;

60.3. tiek nodrošināta droša identificēšanās un sesiju pārvaldība:

60.3.1. nepieļaujot iespēju identifikācijas datus uzminēt vai pārrakstīt nepietiekamu lietotāja konta pārvaldības funkciju dēļ;

60.3.2. nepieļaujot jebkādu sesijas datu, tai skaitā identifikatoru, atklāšanu vienotajā resursu vietrādī (*URL*);

60.3.3. aizsargājot sesijas identifikatorus pret sesijas fiksācijas uzbrukumiem;

60.3.4. nodrošinot sesiju noilguma funkcionalitāti;

60.3.5. identifikācijas datu un sesiju informācijas nosūtīšanai izmantojot tikai transporta slāņa drošību (*TLS*);

60.3.6. veidojot paroles no vismaz deviņiem simboliem, vienlaikus parolē izmantojot vismaz vienu latīņu alfabēta lielo burtu, latīņu alfabēta mazo burtu, ciparu un speciālo simbolu, ja administratora saskarnei netiek izmantota divu faktoru identifikācija;

60.4. piekļuve resursiem ar tiešo atsauci tiek īstenota tā, lai pārbaude par tiesībām piekļūt resursam tiek veikta pirms informācijas nosūtīšanas;

60.5. tiek nodrošināta aizsardzība pret starpvietņu pieprasījumu viltošanu (*XSRF*);

60.6. tiek ievēroti šādi sistēmas programmatūras drošības nosacījumi:

60.6.1. visām izmantojamām programmatūras komponentēm tiek izmantotas pēdējās produkcijas videi paredzētās versijas, tai skaitā operētājsistēmai, tīmekļa vai lietotnes serverim, datu bāžu pārvaldības sistēmai, lietotnēm un visām kodu bibliotēkām;

60.6.2. nav uzstādīti vai ir atspējoti nevajadzīgi operētājsistēmas, tīmekļa vai lietotnes servera un datubāzes pārvaldības sistēmas pakalpojumi;

60.6.3. kļūdu apstrāde publiskos kļūdu paziņojumos nepieļauj neizpaužamu ziņu attēlošanu;

60.6.4. drošības iestatījumi izstrādes ietvaros un bibliotēkās ir konfigurēti saskaņā ar labo praksi, piemēram, atvērtā tīmekļa lietotņu drošības projekta vadlīnijām;

60.7. tiek īstenotas šādas datu šifrēšanas prasības:

60.7.1. personas dati tiek šifrēti un saglabāti elektroniskā formātā;

60.7.2. šifrē vai izmanto pienācīgu transporta slāņa aizsardzību (*Transport Layer Protection*), tai skaitā sistēmas piekļuvei izmanto aktuāla hiperteksta drošas pārsūtīšanas protokola (*HTTPS*) versiju, izmantojot spēkā esošus sertifikātus, kas ir piesaistīti sistēmas domēnam;

60.7.3. tiek izmantoti tehnoloģiski tādi aktuāli šifrēšanas algoritmi un šifrēšanas atslēgas, kas ir drošas pret neatļautu atšifrēšanu, ja tā veikta, izmantojot publiski pieejamas iekārtas;

60.7.4. saglabājot paroles datubāzē, tās jauc ar standarta jaucējsummas algoritmu, kas ir drošs pret neatļautu atkodēšanu, ja tā veikta, izmantojot publiski pieejamas iekārtas;

60.7.5. pienācīgi aizsargā visas paroles un šifrēšanas atslēgas;

60.8. katrai jaunai sistēmas globālā tīmekļa adresei (*URL*) ir nodrošināta piekļuves kontrole, kas pārbauda tiesības piekļūt resursam, to atverot;

60.9. nodrošināta aizsardzība pret neatļautu novirzīšanu vai pārvirzīšanu no sistēmas.

61. Ja privātpersonas pieteikumu un piedāvājumu iesniegšanas un saņemšanas tiešsaistes sistēma izmanto ar citām sistēmām kopīgas iekārtas, operētājsistēmu vai datubāzes pārvaldības sistēmu, to atspoguļo risku novērtējumā un īstenotajos risku novēršanas pretpasākumos.

62. Piekļuvi informācijas sistēmas administrēšanas tehnoloģisko procesu un pārvaldības funkcionalitātei nodrošina tikai tām personām, kurām sistēmā esošā informācija atbilstošā apjomā nepieciešama darba pienākumu veikšanai.

63. Personas, kura saistīta ar informācijas sistēmas, kas tiek izmantota elektroniskai pieteikumu un piedāvājumu iesniegšanai un saņemšanai, apkalpošanu, darba līgumā vai amata aprakstā iekļauj nosacījumus par konfidencialitātes prasību ievērošanu attiecībā uz datiem, kuri nonāk šīs personas rīcībā, veicot darba pienākumus. Ja informācijas sistēmu apkalpo trešā persona, konfidencialitātes prasības nosaka dokumentā, ar kuru nodibina šādas tiesiskās attiecības.

64. Veido datu dublikātus (rezerves kopijas) aizsargā, izmantojot tehnoloģiski aktuālu šifrēšanas algoritmu un atslēgas.

65. Informācijas sistēmai, kas tiek izmantota elektroniskai pieteikumu un piedāvājumu iesniegšanai un saņemšanai, tiek negrozītā un pieradāmā veidā uzkrāta un uzglabāta vismaz šāda informācija:

65.1. datumu un laiku, kad sistēmas administrators ir pieslēdzies un atslēdzies no informācijas sistēmas;

65.2. datumu un laiku, kad ir veikta datu dublēšana (datu rezerves kopēšana);

65.3. datumu un laiku, kad informācijas sistēmā ir veiktas izmaiņas vai programmatūras atjaunināšana.

66. Informācijas sistēmas, kas tiek izmantota elektroniskai pieteikumu un piedāvājumu iesniegšanai un saņemšanai, administratoram ir pienākums regulāri pārbaudīt sistēmas audita žurnālus, lai novērstu drošības incidentus.

**5.4. Drošības prasības informācijas sistēmu, kas tiek izmantotas elektroniskai pieteikumu un piedāvājumu iesniegšanai, infrastruktūrai**

67. Informācijas sistēmai, kas tiek izmantota elektroniskai pieteikumu un piedāvājumu iesniegšanai un saņemšanai, paredz vismaz šādas drošības prasības:

67.1. veic piekļuves kontroli informācijas sistēmas izmitināšanas telpām, un visus apmeklējumus reģistrē audita žurnālā;

67.2. dublējamo datu nesējus aizsargā pret zādzību;

67.3. informācijas sistēmas serveri ir ievietoti slēgtā statnē.

68. Informācijas sistēmu, kas tiek izmantota elektroniskai pieteikumu un piedāvājumu iesniegšanai un saņemšanai, izmitina uz servera vai serveriem, kuri fiziski atrodas Latvijas Republikas jurisdikcijā esošā teritorijā un ir savienoti ar tīmekli un nodalīti ar ugunsmūri aizsargātā lokālā tīkla perimetra tīklā (*DMZ*).

69. Informācijas sistēmu, kas tiek izmantota elektroniskai pieteikumu un piedāvājumu iesniegšanai un saņemšanai, ugunsmūra programmatūrai jāatbilst vismaz šādām prasībām:

69.1. programmatūras versijai jābūt atjaunotai;

69.2. programmatūrai ir jāpārbauda un jāreģistrē visa saņemto un nosūtāmo datu plūsma no lokālā tīkla perimetra tīkla (*DMZ*).

69.3. programmatūra atļauj piekļuvi tikai tādām datu plūsmām, kas nepieciešamas informācijas sistēmas darbībai vai pārvaldībai.

70. Informācijas sistēma, kas tiek izmantota elektroniskai pieteikumu un piedāvājumu iesniegšanai un saņemšanai, atrodas pienācīgi aizsargātā, no testēšanas un izstrādes sistēmām nodalītā tīkla segmentā.

71. Informācijas sistēmu, kas tiek izmantota elektroniskai pieteikumu un piedāvājumu iesniegšanai un saņemšanai, serveriem un to operētājsistēmām ievēro vismaz šādas drošības un aizsardzības prasības:

71.1. īsteno prasības, kas noteiktas šo noteikumu 61.6.apakšpunktā;

71.2. nodrošina, lai lietotnes būtu spējīgas darboties, izmantojot viszemāko attiecīgajām funkcijām nepieciešamo tiesību komplektu;

71.3. operētājsistēmu un izmantojamo lietotņu atjauninājumus un labojumus, kā arī pretvīrusu programmatūras atjauninājumus uzstāda nekavējoties pēc tam, kad tie kļuvuši pieejami.

**5.5. Tehniskās prasības informācijas sistēmām, kas tiek izmantotas elektroniskai pieteikumu un piedāvājumu iesniegšanai**

72. Privātpersonu pieteikumu un piedāvājumu iesniegšanas un saņemšanas tiešsaistes sistēmas ar e-konkursu apakšsistēmu sadarbojas, izmantojot VISS esošo saskarni. Saskarnes datu apmaiņas struktūru paplašināmās iezīmēšanas valodas (*XML*) shēmas veidā publicē VISS paplašināmās iezīmēšanas valodas (*XML*) shēmu katalogā, ievērojot VISS noteiktās vadlīnijas.

73. Informācijas sistēmām, kas tiek izmantotas elektroniskai pieteikumu un piedāvājumu iesniegšanai un saņemšanai, nodrošina vismaz šādas prasības attiecībā uz pieteikumu un piedāvājumu apstrādi:

73.1. visiem ieinteresētajiem piegādātājiem ir pieejama informācija par specifikācijām, kas attiecas uz piedāvājumu un pieteikumu elektronisku iesniegšanu, kodēšanu un laika reģistrāciju;

73.2. tiek izmantots sistēmā iestrādāts paraksta rīks, kas nodrošina elektroniskā dokumenta parakstītāja identitātes apstiprināšanu, vai elektroniskais paraksts, kas atbilst normatīvajiem aktiem par elektronisko dokumentu un elektroniskā paraksta statusu;

73.3. var precīzi noteikt datumu un laiku, kad iesniedzami pieteikumi un piedāvājumi, kā arī plāni un projekti;

73.4. informācijas sistēmā ir iestrādāts risinājums, kas nodrošina, ka līdz pieteikumu vai piedāvājumu iesniegšanas termiņa beigām (vai iesniegto pieteikumu vai piedāvājumu nodošanai e-konkursu apakšsistēmai, ja iesniegšanai tiek izmantota privātpersonas tiešsaistes sistēma) neviens nevar piekļūt iesniegtajai informācijai;

73.5. var precīzi noteikt datumu un laiku, kad informācijas sistēmā iesniegtie pieteikumi vai piedāvājumi nodoti e-konkursu apakšsistēmai, ja iesniegšanai tiek izmantota privātpersonas tiešsaistes sistēma;

73.6. iesniedzējs jebkurā brīdī līdz pieteikumu vai piedāvājumu iesniegšanas termiņa beigām var atsaukt vai mainīt pieteikumu vai piedāvājumu;

73.7. ir iespējams atklāt, ja kāds ir pārkāpis šo noteikumu 73.4.punktā minēto aizliegumu.

74. Informācijas sistēmām, kas tiek izmantotas elektroniskai pieteikumu un piedāvājumu iesniegšanai un saņemšanai, nodrošina vismaz šādas prasības attiecībā uz iepirkumu un iepirkumu procedūru apstrādi:

74.1. vienas iepirkuma procedūras ietvaros attiecīgās procedūras elektroniskajā profilā ir iespējams savstarpēji nodalīt vismaz kvalifikācijas, tehniskā piedāvājuma, finanšu piedāvājuma un saimnieciski izdevīgāko piedāvājumu vērtēšanas sagatavošanas un apstrādes sadaļas;

74.2. ir paredzēta iespēja iepirkuma vai iepirkuma procedūras dokumentāciju sagatavot elektroniski ar sistēmā iestrādātiem rīkiem;

74.3. iespējams sagatavot, saglabāt un atkāroti izmantot iepirkuma vai iepirkuma procedūras elektroniskas sagataves un paraugus;

74.4. ir nodrošināta iepirkuma un iepirkuma procedūras norises gaitas kontrole un liegumi izmainīt iepirkuma vai iepirkuma procedūras profilā pievienotos pasūtītāja (iepirkuma komisijas) apstiprinātos dokumentus (iepirkuma komisijas sēžu protokolus, iepirkuma procedūras nolikumu u.tml.).

75. Privātpersonas tiešsaistes informācijas sistēmas, kas tiek izmantotas elektroniskai pieteikumu un piedāvājumu iesniegšanai un saņemšanai, lai nodrošinātu sadarbību ar e-konkursu apakšsistēmu, atbilst šādām prasībām:

75.1. atbalsta pakalpju (*web-servisu*) izmantošanu;

76.2. sistēmas saskarne atbilst VISS saskarņu izmantošanas vadlīnijām un ir saderīga ar VISS publicēto e-konkursu apakšsistēmas piedāvājumu iesniegšanas pakalpi;

75.3. saskarnei veiksmīgi ir veikti drošības un funkcionalitātes testi.

**6. Noslēguma jautājumi**

76. Noteikumi stājas spēkā 2017.gada 1.martā.

77. Šo noteikumu prasības, kas attiecas uz Sabiedrisko pakalpojumu sniedzēju iepirkumu likuma pamata rīkotām iepirkuma procedūrām, piemērojamas no 2017.gada 1.aprīļa

78. Šo noteikumu 48.punktā minētā privātpersona, kas organizē un vada pieteikumu un piedāvājumu iesniegšanas un saņemšanas tiešsaistes sistēmas darbību, nepiedalās kā kandidāts vai pretendents tajos iepirkumos vai iepirkuma procedūrās, kas rīkotas attiecīgās privātpersonas piedāvājumu iesniegšanas un saņemšanas tiešsaistes sistēmā.

79. E-iepirkumu sistēmā reģistrēts pasūtītājs ir tiesīgs iegādāties šo noteikumu [13.pielikumā](http://likumi.lv/doc.php?id=263376#piel1) minētajā preču un pakalpojumu grupu sarakstā neietvertas preces vai pakalpojumus, kas pieejami e–pasūtījumu apakšsistēmā līdz attiecīgo vispārīgo vienošanos, kas pirms šo noteikumu spēkā stāšanās noslēgtas par šo preču un pakalpojumu piedāvāšanu e-pasūtījumu apakšsistēmā, darbības termiņa beigām.

|  |  |
| --- | --- |
| Ministru prezidents | M. Kučinskis |
| Iesniedzējs:vides aizsardzības un reģionālāsattīstības ministrs  | K. Gerhards |
| Vīza:valsts sekretārs | R. Muciņš |